## Uredba o uvjetima za postupanje s opasnim otpadom

### NN 32/1998 (10.3.1998.), Uredba o uvjetima za postupanje s opasnim otpadom

# **VLADA REPUBLIKE HRVATSKE**

Na temelju članka 24. stavka 2. Zakona o otpadu ("Narodne novine", broj
34/95), Vlada Republike Hrvatske je na sjednici održanoj 5. ožujka 1998.
godine donijela

## **UREDBU**

### **O UVJETIMA ZA POSTUPANJE S OPASNIM OTPADOM**

OPĆE ODREDBE

Članak 1.

Ovom se Uredbom određuju uvjeti o tehničko-tehnološkoj opremljenosti
prostora, opreme ili građevina za sladištenje, obrađivanje ili odlaganje
opasnog otpada i potrebna stručna sprema za obavljanje poslova postupanja
s opasnim otpadom.

Članak 2.

U ovoj Uredbi koriste se pojmovi sa sljedećim značenjem:

- *eluat* je proizvod laboratorijske simulacije procjeđivanja vode
kroz opasni otpad, a sastoji se od desorbiranih, dispergiranih i otopljenih
tvari iz uzorka opasnog otpada i vode,

- *procjedne vode* su vode koje prolaze, nastaju ili su sadržane
u opasnom otpadu odloženom na odlagalištu, a koje sadrže disorbirane, dispergirane
i otopljene tvari iz opasnog otpada,

- *odlagališni plinovi* su plinovi nastali fizikalnim, kemijskim
ili biološkim procesima u odloženom opasnom otpadu.

GRAĐEVINA ZA SKLADIŠTENJE OPASNOG OTPADA

Članak 3.

Građevina za skladištenje opasnog otpada (u daljenjem tekstu: skladište
opasnog otpada) mora biti izgrađena iz čvrstog materijala. Skladište opasnog
otpada mora biti zatvoreno ili ograđeno natkriveno skladište.

Skladište opasnog otpada mora imati odjeljke tako da se opasni otpad
može skladištiti prema grupama i podgrupama opasnog otpada.

Članak 4.

Pod u skladištu opasnog otpada za kruti opasni otpad mora biti izgrađen
s razdjelnim pregradama i nagibima, da se osigura zadržavanje prosipanog
opasnog otpada u dijelu skladišta namijenjenom samo toj grupi ili podgrupi
opasnog otpada i da se omogući ponovno skupljanje.

Pod u skladištu opasnog otpada za tekući opasni otpad mora biti izgrađen
s razdjelima, nagibima i razdjelnom kanalizacijom koja vodi u sabirnu jamu
ili posudu. Za svaku grupu ili podgrupu opasnog otpada mora se osigurati
posebna sabirna jama ili posebna posuda. Sabirna jama ili posuda mora imati
obujam najmanje 10% svih posuda koje se mogu uskladištiti na pripadnoj
slijevnoj površini.

Članak 5.

Sve površine podova, sabirnih kanala i jama u skladištu opasnog otpada
moraju biti nepropusne i otporne na djelovanje opasnog otpada.

Članak 6.

Skladište opasnog otpada mora imati sustav odvodnje oborinskih voda
izgrađen tako da je onemogućen dotok vode u prostor za skladištenje.

Članak 7.

Skladište opasnog otpada mora imati odgovarajuću opremu za sigurno rukovanje
i odvojeno skladištenje.

Skladište opasnog otpada mora biti osvijetljeno umjetnim izvorima svjetla
za sigurno rukovanje opasnim otpadom.

Članak 8.

Skladište opasnog otpada mora biti opremljeno protupožarnim sustavom,
aparatima za gašenje požara i drugom sigurnosnom opremom, određenom posebnim
propisima koji se odnose na rukovanje i skladištenje opasnih tvari koje
su sastojci opasnog otpada.

Sve energetske, plinske, vodovodne, ventilacijske i ostale instalacije
moraju biti izvedene prema posebnim propisima koji uređuju rukovanje i
skladištenje opasnih tvari koje su sastojci opasnog otpada.

Članak 9.

Opasni se otpad skladišti u posudama, spremnicima ili drugoj ambalaži
za čuvanje i prijevoz opasnog otpada koji moraju imati natpis "Opasni otpad"
i naziv vrste opasnog otpada. Posude, spremnici ili druga ambalaža i oznake
na njima moraju biti otporni na djelovanje opasnog otpada i sigurni za
rukovanje i prijevoz.

Članak 10.

Posude, spremnici i druga ambalaža iz članka 9. ove Uredbe moraju biti
izrađeni tako da je moguće sigurno punjenje, pražnjenje, uzimanje uzoraka
i nepropusno zatvaranje i pečaćenje.

Članak 11.

Skladište opasnog otpada mora se neprekidno nadzirati i osigurati od
pristupa neovlaštenih osoba.

O grupama i količini skladištenog opasnog otpada vodi se očevidnik.

O svim izvanrednim događajima u skladištu opasnog otpada vodi se očevidnik.

Plan postupanja za slučaj izvanrednog događaja mora biti istaknut na
vidnom mjestu u skladištu opasnog otpada.

Članak 12.

Na ulazu u skladište mora biti natpis "Skladište opasnog otpada". Na
natpisu moraju biti navedeni podaci o grupama opasnog otpada, tvrtki pravne
ili fizičke osobe i o radnom vremenu.

Članak 13.

Skladište opasnog otpada mora udovoljavati i posebnim propisima koji
se odnose na skladištenje opasnih tvari.

GRAĐEVINA ZA OBRAĐIVANJE OPASNOG OTPADA

Članak 14.

Građevina za obrađivanje opasnog otpada mora udovoljavati propisima
o građenju, propisima o uređenju i radu građevina u kojima se obrađuju
ili koriste opasne tvari i propisima o dopuštenim vrijednostima emisija
u okoliš.

Članak 15.

Građevina za obrađivanje opasnog otpada mora biti opremljena odgovarajućim
uređajima, alatom i strojevima za prihvat i rukovanje opasnim otpadom,
prijevoz unutar građevine, te opremom za nadzor i mjerenje utjecaja građevine
na okoliš.

Članak 16.

Svaki unos opasnog otpada u građevinu za obrađivanje opasnog otpada
mora se nadzirati.

Na ulazu u građevinu za obrađivanje opasnog otpada mora se preuzeti
prateća dokumentacija o opasnom otpadu, provjeriti pošiljka i pečati ili
druga jamstva na posudama ili spremnicima.

Posude ili spremnici za koje se utvrdi da su otvarani nakon uzimanja
uzoraka za ispitivanje, vraćaju se pošiljatelju na ponovno ispitivanje.

Članak 17.

U građevini za obrađivanje opasnog otpada mora se osigurati prostor
za potrebe zaposlenih djelatnika, za obradu i čuvanje dokumentacije i čuvanje
neophodne opreme i uzoraka.

Članak 18.

O grupi i količini opasnog otpada zaprimljenog za obrađivanje i opasnog
otpada nastalog obrađivanjem vodi se očevidnik.

O svim izvanrednim događajima u građevini za obrađivanje opasnog otpada
vodi se očevidnik.

Plan postupanja za slučaj izvanrednoga događaja mora biti istaknut na
vidnom mjestu u građevini za obrađivanje opasnog otpada.

Članak 19.

Na ulazu u građevinu za obrađivanje opasnog otpada mora biti natpis
"Građevina za obrađivanje opasnog otpada". Na natpisu moraju biti navedeni
podaci o načinu obrađivanja opasnog otpada, o tvrtki pravne ili fizičke
osobe i o radnom vremenu.

Članak 20.

Građevina za termičku obradu u kojoj se opasni otpad spaljuje mora udovoljavati
sljedećim zahtjevima:

- temperatura uz unutarnju stijenku komore za izgaranje nakon posljednjeg
ubacivanja zraka i pod najnepovoljnijim uvjetima mora dostići najmanje
8500C,

- svi sagorijevni plinovi moraju na temperaturi od 8500C provesti najmanje
2 sekunde,

- pretičak kisika mora biti najmanje 6% masenih.

Ako opasni otpad koji se spaljuje sadrži halogenirane organske tvari
i kod toga ukupni sadržaj halogena izraženih kao klor iznosi više od 1%
mase opasnog otpada, temperatura iz stavka 1. ovog članka mora dostići
najmanje 11000C uz jednake ostale uvjete.

Članak 21.

Građevina za termičku obradu u kojoj se opasni otpad spaljuje mora imati
plamenike koji se automatski uključuju ako temperature, određene u članku
15. ove Uredbe, padnu ispod zahtijevanih vrijednosti.

Plamenici iz stavka 1. ovog članka moraju raditi prigodom pokretanja
i zaustavljanja pogona kako bi se održale zahtijevane temperature.

Zabranjeno je upotrebljavati gorivo koje bi uzrokovalo veće emisije
od uobičajenih tekućih i plinovitih goriva.

Članak 22.

Građevina za termičku obradu u kojoj se opasni otpad spaljuje mora imati
automatske uređaje koji sprečavaju dodavanje opasnog otpada u komoru za
izgaranje u slučajevima:

- dok nije postignuta zahtijevana temperatura,

- ako se ne održava zahtijevana temperatura,

- ako emisije u zrak prekorače dopuštene vrijednosti zbog kvara uređaja
za pročišćavanje dimnih plinova.

Odsisani zrak iz bunkera, pretakališta ili posuda s opasnim otpadom
obvezatno se odvodi u komoru za izgaranje, a kod prestanka rada komore
u dimnjak.

Članak 23.

Građevina i uređaji s nekom drugom namjenom mogu se koristiti za termičku
obradu opasnog otpada spaljivanjem ako udovoljavaju odredbama članaka 14.
do 22. ove Uredbe.

GRAĐEVINA ZA ODLAGANJE OPASNOG OTPADA

Članak 24.

Građevina za odlaganje opasnoga otpada (u daljnjem tekstu: odlagalište
opasnog otpada) mora imati nepropusni temeljni i pokrovni sustav brtvenih
slojeva.

Brtveni sustav izrađen od mineralnoga materijala mora imati debljinu
3 m temeljnog sustava, 0,8 pokrovnog, te koeficijent propusnosti najviše
1x10-9 m/s za oba sustava.

Koeficijent propusnosti mineralnog materijala mjeri se u uvjetima zasićenja
vodom.

Ako se brtveni sustavi izrađuju od drugih materijala ili u drugim debljinama
učinkovitost im mora biti jednaka ili veća od učinkovitosti sustava izgrađenih
od mineralnog materijala.

Najniža točka temeljnog brtvenog sustava mora biti najmanje 1 m iznad
najviše razine podzemnih voda.

Na odlagalištu opasnog otpada mora biti izveden posebni kontrolni sustav
kojim se nadzire moguće oštećenje temeljnog sustava brtvenih slojeva.

Članak 25.

Odlagalište opasnog otpada mora imati uređen sustav obodnih kanala za
prihvat i odvod oborinskih voda koje se slijevaju s okolnih površina prema
odlagalištu opasnog otpada.

Oborinsku vodu s površina odlagališta opasnog otpada sustavom kanala
odvodi se u taložnik i sabirnu jamu za oborinske vode tako da se omogući
kontrola i po potrebi obrada vode prije ispuštanja u prijemnik.

Članak 26.

Procjedne vode odlagališta opasnog otpada moraju se skupljati posebnim
drenažnim sustavom i odvoditi u sabirnu jamu. Sabirna jama mora imati brtveni
sloj kao i dno odlagališta.

Uz odlagalište opasnog otpada moraju se izvesti opažačke bušotine i
to najmanje jedna u području dotoka podzemnih voda i najmanje dvije u području
otjecanja podzemnih voda.

Članak 27.

Ako se na odlagalištu opasnog otpada pojavljuju odlagališni plinovi
mora se osigurati njihov nadzor, odvođenje i obrađivanje.

Članak 28.

Na odlagalište opasnog otpada smije se odlagati samo opasni otpad koji
ima sustav eluata prema sljedećoj tablici:

|  |  |
| --- | --- |
| pH vrijednost | od 4 do 13 |
| TOC (ukupni organski ugljik) | do 200 mg/l |
| Arsen | do 1,0 mg/l |
| Olovo | do 2,0 mg/l |
| Kadmij | do 0,5 mg/l |
| Krom | do 0,5 mg/l |
| Bakar | do 10,0 mg/l |
| Nikal | do 2,0 mg/l |
| Cink | do 10,0 mg/l |
| Živa | do 0,1 mg/l |
| Fenoli | do 10,0 mg/l |
| Amonij | do 1,0 mg/l |
| Fluoridi | do 50 mg/l |
| Cijanidi | do 1,0 mg/l |
| Nitriti | do 30 mg/l |
| AOX (adsorbirani organski   halogenirani spojevi | do 3,0 mg/l |

Članak 29.

Na odlagalište opasnog otpada ne smije se odlagati:

- opasni otpad u tekućem stanju,

- opasni otpad u praškastom stanju,

- opasni otpad koji je u uvjetima odlagališta eksplozivan, oksidirajući
ili zapaljiv,

- opasni otpad koji podliježe posebnim propisima,

- plin pod tlakom.

Članak 30.

Opasni otpad koji bi reagirao s ostalim vrstama opasnog otpada, s vodom
ili s organskim tvarima, mora se odvojeno odložiti u posebne odjeljke na
odlagalištu opasnog otpada.

Članak 31.

Opasni otpad mora se odlagati tako da su miris, prašina, raznošenje
materijala vjetrom, buka, prekomjeran promet, stvaranje aerosola i drugih
emisija u propisanim granicama, a ako nema odgovarajućih propisa, svedeni
na najmanju mjeru koja se tehnički može postići.

Način odlaganja opasnog otpada određuje se planom rada odlagališta opasnog
otpada.

Članak 32.

Na odlagalištu opasnog otpada mora se uzorkovati i određivati sastav:

- procjedne vode iz sabirne jame četiri puta godišnje,

- podzemne vode iz opažačkih bušotina dva puta godišnje,

- odlagališnih plinova, ako nastaju, četiri puta godišnje.

Procjednim vodama određuju se parametri propisani vodopravnim propisima
o graničnim koncentracijama opasnih i drugih tvari za otpadne vode prije
ispuštanja u sustav javne odvodnje ili u drugi prijemnik.

Podzemnim vodama određuju se razina i parametri kao za pitku vodu.

Članak 33.

Na odlagalištu opasnog otpada dnevno se bilježi: dnevna količina i intenzitet
oborina, temperatura u 14,00 sati, relativna vlažnost zraka, smjer i snaga
prevladavajućeg vjetra i isparavanje. Ovi meteorološki podaci se pribavljaju
od najbliže meteorološke, odnosno klimatološke postaje.

Članak 34.

Odlagalište opasnog otpada mora biti opremljeno odgovarajućim uređajima,
alatom i strojevima za prihvat i rukovanje opasnim otpadom, prijevoz unutar
objekta, punjenje i zatvaranje odlagališta.

Odlagalište opasnog otpada mora biti opremljeno protupožarnim sustavom,
aparatima za gašenje požara i drugom sigurnosnom opremom.

Plan postupanja za slučaj izvanrednog događaja mora biti istaknut na
vidnom mjestu u odlagalištu opasnog otpada.

Članak 35.

Odlagalište opasnog otpada mora se neprekidno nadzirati.

Zabranjen je pristup neovlaštenim osobama na odlagalište opasnog otpada.

Odlagalište opasnog otpada mora se osigurati od pristupa glodavaca,
ptica i drugih životinja.

Članak 36.

Na ulazu u odlagalište opasnog otpada mora se utvrditi grupa i količina
dopremljenog opasnog otpada.

Predaja prateće dokumentacije o opasnom otpadu, provjera pošiljke i
pečata ili druge vrste jamstva na posudama ili spremnicima mora se obaviti
na ulazu u odlagalište opasnog otpada.

Posude ili spremnici za koje se utvrdi da su otvarani nakon uzimanja
uzoraka za ispitivanje, vraćaju se pošiljatelju na ponovno ispitivanje.

Članak 37.

Na odlagalištu opasnog otpada vodi se očevidnik. Očevidnik sadrži: podatke
o grupi, količini, porijeklu, datumu dostave i mjestu odlaganja opasnog
otpada unutar odlagališta.

U očevidnik se upisuju podaci iz članka 32. ove Uredbe, meteorološki
podaci i podaci o svim izvanrednim događajima.

Podaci o svim ispitivanjima dostavljaju se dva puta godišnje Državnoj
upravi za zaštitu prirode i okoliša.

Dio očevidnika mora biti i tlocrt odlagališta s označenim odjeljcima
za odlaganje pojedinih grupa opasnog otpada.

Članak 38.

Odlagalište opasnog otpada mora imati prostor za potrebe zaposlenih
djelatnika, za obradu i čuvanje dokumentacije i čuvanje uzoraka i opreme.

Na ulazu odlagališta opasnog otpada mora biti natpis "Odlagalište opasnog
otpada". Na natpisu moraju biti navedeni podaci o lokaciji, o tvrtki pravne
ili fizičke osobe, radnom vremenu i telefonskim brojevima za hitne slučajeve.

Članak 39.

Odlagalište opasnog otpada zatvara se prema planu zatvaranja odlagališta
opasnog otpada koji sadrži:

- procjenu mogućih šteta u okolišu nakon prestanka rada odlagališta
opasnog otpada,

- mjere osiguranja stabilnosti odlagališta opasnog otpada,

- prostorno-plansku dokumentaciju o namjeni zemljišta na kojem se nalazi
odlagalište opasnog otpada,

- način rekultiviranja,

- način praćenja štetnih utjecaja opasnog otpada nakon zatvaranja odlagališta
opasnog otpada,

- rok provedbe zatvaranja.

Članak 40.

U roku od 10 godina od dana zatvaranja odlagališta opasnog otpada mora
se uzorkovati i određivati sastav i razina podzemnih voda, protok i sastav
procjednih voda, te prema potrebi količina i sastav odlagališnih plinova
dva puta godišnje.

Nakon proteka roka iz stavka 1. ovog članka, ispitivanja iz stavka 1.
ovog članka, provode se jednom godišnje u daljnjih 20 godina.

Podaci iz stavaka 1. i 2. dostavljaju se Državnoj upravi za zaštitu
prirode i okoliša.

Članak 41.

Poslove iz članaka 32., 39. i 40. ove Uredbe smije obavljati pravna
osoba koja ima suglasnost Državne uprave za zaštitu prirode i okoliša.

STRUČNA SPREMA ZAPOSLENIKA ZA OBAVLJANJE POSLOVA POSTUPANJA
S OPASNIM OTPADOM

Članak 42.

Pravna ili fizička osoba koja se bavi djelatnošću postupanja opasnim
otpadom mora imenovati odgovornu osobu i zamjenika.

Članak 43.

Zaposlenik odgovoran za skladište opasnog otpada i zamjenik moraju imati
najmanje višu stručnu spremu (VI. stupanj) kemijskog, kemijsko-tehnološkog,
biotehnološkog, farmaceutskog ili zdravstvenog usmjerenja i 5 godina rada
u struci.

Zaposlenik odgovoran za skupljanje opasnog otpada i zamjenik moraju
imati srednju stručnu spremu (IV. stupanj) i 5 godina rada u struci.

Članak 44.

Pomoćne poslove skupljanja i skladištenja opasnog otpada mogu obavljati
i osobe koje imaju nižu stručnu spremu nakon obuke u svezi s načinom rada,
opasnostima i mjerama zaštite na radu i zaštite okoliša.

Obuku pomoćnog osoblja iz stavka 1. ovog članka obavlja osoba iz članka
43. ove Uredbe.

O provedenom programu obuke i rezultatima provjere znanja obuke vodi
se evidencija.

Članak 45.

Zaposlenik odgovoran za građevinu za obrađivanje opasnog otpada i zamjenik
moraju imati visoku stručnu spremu (VII. stupanj) kemijsko-tehnološkog,
kemijskog, biotehnološkog ili strojarskog smjera i 3 godine rada u struci
ili višu stručnu spremu (VI. stupanj) istog usmjerenja i 5 godina rada
u struci.

Članak 46.

Pomoćne poslove obrađivanja opasnog otpada mogu obavljati osobe koje
imaju nižu stručnu spremu nakon obuke u svezi s načinom rada, opasnostima
i mjerama zaštite na radu i zaštite okoliša.

Obuku pomoćnog osoblja iz stavka 1. ovog članka obavlja osoba iz članka
45. ove Uredbe.

O provedenom programu obuke i rezultatima provjere znanja obuke vodi
se evidencija.

Članak 47.

Zaposlenik odgovoran za odlagalište opasnog otpada i zamjenik moraju
imati visoku stručnu spremu (VII/1 stupanj) kemijsko-tehnološkog, kemijskog,
biotehnološkog, farmaceutskog ili zdravstvenog usmjerenja i 5 godina rada
u struci.

Članak 48.

Na odlagalištu opasnog otpada mora biti u svakoj radnoj smjeni uposlena
najmanje jedna osoba srednje stručne spreme tehničkog ili zdravstvenog
usmjerenja.

Članak 49.

Pomoćne poslove obrađivanja opasnog otpada mogu obavljati i osobe koje
imaju nižu stručnu spremu nakon obuke u svezi s načinom rada, opasnostima
i mjerama zaštite na radu i zaštite okoliša.

Obuku pomoćnog osoblja iz stavka 1. ovog članka obavlja osoba iz članka
47. ove Uredbe.

O provedenom programu obuke i rezultatima provjere znanja obuke vodi
se evidencija.

Članak 50.

Stručna sprema za obavljanje poslova uvoza, izvoza i provoza opasnog
otpada određena je posebnim propisima koji uređuju uvoz, izvoz i provoz
opasnih tvari koje su sastojci opasnog otpada.

KAZNENE ODREDBE

Članak 51.

Novčanom kaznom u iznosu od 50.000 do 80.000 kuna kaznit će se za prekršaj
pravna osoba:

1. ako pod u skladištu opasnog otpada ne udovoljava propisanim uvjetima
(članak 4. i 5.),

2. ako skladište opasnog otpada nema sustav odvodnje oborinskih voda
(članak 6.),

3. ako skladište opasnog otpada nema odgovarajuću opremu za sigurno
čuvanje opasnog otpada ili ako nije opremljeno protupožarnim sustavom,
aparatima za gašenje požara i drugom sigurnosnom opremom (članak 7. i 8.),

4. ako posude, spremnici i druga ambalaža za čuvanje i prijevoz opasnog
otpada ne udovoljavaju propisanim uvjetima (članak 9.),

5. ili ako nisu izgrađeni tako da je moguće sigurno postupanje na propisan
način (članak 10.),

6. ako na skladištu opasnog otpada nije osiguran nadzor i pristup neovlaštenim
osobama (članak 11. stavak 1.),

7. ako ne vodi očevidnik o grupama i količini opasnog otpada (članak
11. stavak 2.) ili očevidnik o izvanrednim događajima u skladištu opasnog
otpada (članak 11. stavak 2. i 3.),

8. ako nema plana postupanja za slučaj izvanrednog događaja (članak
11. stavak 4.),

9. ako na ulazu u skladište opasnog otpada nema natpisa s propisanim
podacima (članak 12.),

10. ako građevina za obrađivanje opasnog otpada nije opremljena na propisan
način (članak 15.),

11. ako posude ili spremnike za koje se utvrdi da su otvarani nakon
uzimanja uzoraka za ispitivanje ne vrati pošiljatelju na ponovno ispitivanje
(članak 16.),

12. ako u građevini za obrađivanje opasnog otpada nije osiguran prostor
određen člankom 17.,

13. ako o grupi i količini opasnog otpada zaprimljenog za obrađivanje
i nastalog obrađivanjem ne vodi očevidnik (članak 18. stavak 1.) ili ako
ne vodi očevidnik o izvanrednim događajima u građevini za obrađivanje opasnog
otpada (članak 18. stavak 2.),

14. ako nema plana postupanja za slučaj izvanrednog događaja (članak
18. stavak 3.),

15. ako na ulazu u građevinu za obrađivanje opasnog otpada nema natpisa
s propisanim podacima (članak 19.),

16. ako građevina za termičku obradu u kojoj se otpad spaljuje ne udovoljava
propisanim uvjetima (članak 2.),

17. ako građevina za termičku obradu u kojoj se otpad spaljuje nema
propisanu opremu (članak 21. i 22.),

18. ako na odlagalištu opasnog otpada temeljni i pokrovni sustav brtvenog
sloja ne udovoljava uvjetima propisanim u članku 24.,

19. ako odlagalište opasnog otpada nema sustav obodnih korita za prihvat
i odvod oborinskih voda (članak 25. stavak 1.),

20. ako se oborinske vode s površine odlagališta opasnog otpada ne odvode
na propisan način (članak 25. stavak 2.),

21. ako se podzemne vode ne skupljaju u sabirnim jamama ili ako sabirna
jama nema brtveni sloj (članak 26. stavak 1.),

22. ako uz odlagalište opasnog otpada nisu izvedene opažačke bušotine
na propisan način (članak 26. stavak 2.),

23. ako na odlagalištu opasnog otpada ne osigura nadzor, odvođenje i
obrađivanje odlagališnih plinova (članak 27.),

24. ako ne odlaže opasni otpad prema propisanom sastavu eluata (članak
28.),

25. ako na odlagalištu opasnog otpada odlaže opasni otpad koji se ne
smije odlagati (članak 29.),

26. ako opasni otpad koji bi reagirao s ostalim vrstama opasnog otpada,
s vodom ili organskim tvarima ne odlaže u posebne odjeljke (članak 20.),

27. ako opasni otpad ne odlaže na propisani način ili ako se način odlaganja
ne odredi planom rada odlagališta (članak 31.),

28. ako na odlagalištu opasnog otpada ne uzorkuje i obrađuje sastav
procjednih i podzemnih voda te odlagališnih plinova (članak 32.),

29. ako dnevno ne bilježi meteorološke podatke (članak 33.),

30. ako odlagalište opasnog otpada nema odgovarajuću opremu ili ako
nije opremljeno protupožarnim sustavom, aparatima za gašenje požara, drugom
sigurnosnom opremom (članak 34. stavak 1. i 2.),

31. ako odlagalište opasnog otpada nema plan postupanja za slučaj izvanrednog
događaja (članak 34. stavak 3.),

32. ako odlagalište opasnog otpada neprekidno ne nadzire i osigura od
pristupa neovlaštenih osoba i pristupa glodavaca, ptica i drugih životinja
(članak 35.),

33. ako posude ili spremnike za koje se utvrdi da su otvarani nakon
uzimanja uzoraka ne vrati pošiljatelju (članak 36.),

34. ako na odlagalištu opasnog otpada ne vodi očevidnik sa propisanim
podacima (članak 37. stavak 1. i 2.),

35. ako ne dostavlja podatke o svim ispitivanjima u propisanom roku
(članak 37., stavak 3.),

36. ako na odlagalištu opasnog otpada ne osigura prostor određen člankom
38. stavak 1.,

37. ako na ulazu odlagališta opasnog otpada nema natpis s propisanim
podacima (članak 38. stavak 2.),

38. ako zapošljava osobe koje nemaju propisanu stručnu spremu (članak
43., 45. i 47.),

39. ako zapošljava osobe bez propisane obuke ili ne vodi evidenciju
o programu obuke i rezultatima provjere znanja (članak 44., 46. i 49.),

40. ako na odlagalištu opasnog otpada u svakoj radnoj smjeni nisu uposlene
osobe prema članku 48.

Za radnje iz stavka 1. ovog članka kaznit će se za prekršaj i odgovorna
osoba u pravnoj osobi novčanom kaznom u iznosu od 8.000-10.000 kuna.

Za radnje iz stavka 1. ovog članka kaznit će se za prekršaj i fizička
osoba novčanom kaznom u iznosu od 8.000-10.000 kuna.

ZAVRŠNE ODREDBE

Članak 52.

Ova Uredba stupa na snagu 1. srpnja 1998. godine.

Klasa: 310-33/98-01/01
Urbroj: 5030114-98-1
Zagreb, 5. ožujka 1998.

Predsjednik
**mr. Zlatko Mateša,** v. r.

Uredba, NN 32/1998-384